Էրեբունի (հրատարակչություն)

«Էրեբունի» հրատարակչություն, Ֆրանսիայի մայրաքաղաք Փարիզում 1968 թվականին (Էրեբունի-Երևանի հիմնադրման 2750-ամյակի հոբելյանական օրերին) հիմնված հայկական հրատարակչություն, որը գործել է մինչև 1990-ական թվականների սկիզբը։ Մասնաճյուղեր է ունեցել Լիբանանում (Բեյրութ), ԱՄՆ–ում (Նյու Յորք)։

Գործունեություն 
«Էրեբունի» հրատարակչությունը սփյուռքահայ դպրոցների և դպրոցահասակ երեխաների համար տպագրել է հայ դասական և ժամանակակից գրողների մանկական և այլ ստեղծագործություններ, նպաստել հայ մշակույթի տարածմանը արտասահմանյան երկրների հայկական և օտար շրջաններում։ 

Հրատարակել է Հովհաննես Թումանյանի «Գիքորը», «Քաջ Նազարը», «Անբախտ վաճառականները», «Փարվանան», «Թմկաբերդի առումը», «Շունն ու կատուն», «Մի կաթիլ մեղրը», «Աղավնու վանքը», Դերենիկ Դեմիրճյանի «Պույ-պույ մուկիկը», Ավետիք Իսահակյանի «Առակները», Ստեփան Զորյանի «Սմբատ Բագրատունին», Վախթանգ Անանյանի «Որսորդական պատմվածքները» (11 պրակ)՝ հայ նկարիչների (Գրիգոր Խանջյան, Ալեքսանդր Գրիգորյան, Կարեն Սմբատյան, Արտո Յարալյան, Ռուբեն Մանուկյան, Ա. Ազիզյան) պատկերազարդումներով։ 

«Մատենաշար ժամանակակից սփյուռքահայ բանաստեղծության» խորագրով «Էրեբունի» հրատարակչությունը լույս է ընծայել Բյուզանդ Թոփալյանի, Անդրանիկ Ծառուկյանի, Եղիվարդի, Գառնիկ Ադդարյանի, Մուշեղ Իշխանի, Զահրատի, Զարեհ Խրախունու, Արսեն Ճանյանի, Վարդերես Գարակյոզյանի և ուրիշների բանաստեղծությունների ժողովածուները։ Իրականացրել է «Հայկական խաչքարեր» գեղատիպ ալբոմի տպագրությունը (1973)։ «Էրեբունիում» են լույս տեսել «Էջմիածնի գանձեր» (1984) և Մանյա Ղազարյանի «Հայկական գորգ» (1988) ալբոմները։ Հրատարակել է (1970-ից) Հայաստանի պատմական հուշարձանների և տեսարժան վայրերի պատկերներով գունատիպ պատի օրացույցներ, բացիկներ։ 

«Էրեբունի» հրատարակչությունը նպաստել է հայրենիք-սփյուռք կապերի ամրապնդմանը, կազմակերպել է հայ նկարիչների գործերի ցուցահանդես–վաճառք Բեյրութում (1974), Ֆրանսիայում (1977)։

Խմբագիր 
«Էրեբունի» հրատարակչության անփոփոխ գլխավոր խմբագիրն է եղել Վարդերես Գարակյոզյանը։

Ծանոթագրություններ 

Հրատարակչություններ